Η **Σοφία Μουτίδου** (γενν. 18 Απριλίου 1972) είναι Ελληνίδα ηθοποιός, κωμικός stand-up, παρουσιάστρια, youtuber και σκηνοθέτης. Έγινε γνωστή στο ευρύ κοινό μέσα από τους πρωταγωνιστικούς της ρόλους στις τηλεοπτικές σειρές *Οι Στάβλοι της Εριέτας Ζαΐμη* (2002-2004) και *Το καφέ της Χαράς* (2003-2005). Από το 2012 γράφει, σκηνοθετεί και πρωταγωνιστεί τις δικές της παραστάσεις stand-up. Το 2016 δημιούργησε το δικό της κανάλι στο YouTube δημιουργώντας περιεχόμενο σατιρικού, σχολιαστικού και κοινωνικού περιεχομένου.

Πρώτα Χρόνια
------------

Γεννήθηκε στις 18 Απριλίου του 1972 στη Δυτική Γερμανία από γονείς Έλληνες μετανάστες, ο πατέρας της Δημήτρης Μουτίδης εργαζόταν ως ανθρακωρύχος και η μητέρα της Σαΐα Μουτίδου (1939-1992) ήταν νοικοκυρά, ενώ σε ηλικία 6 ετών εγκαταστάθηκε με την οικογένεια της στη Θεσσαλονίκη, απ' όπου και κατάγεται. Μετά την αποφοίτηση της από το λύκειο ξεκίνησε τις σπουδές της στη Νομική Σχολή του Αριστοτελείου Πανεπιστημίου Θεσσαλονίκης ολοκληρώνοντας τις σπουδές το 1995. Μετά το πτυχίο της στη Νομική, αποφάσισε να γίνει ηθοποιός ξεκινώντας τις σπουδές της Ανώτερη Σχολή Δραματικής Τέχνης Εμπρός.

Βιογραφία
---------

### Τηλεόραση, Θέατρο και Κινηματογράφος

Έχοντας ολοκληρώσει τις σπουδές της ξεκίνησε την πορεία της σε τηλεόραση, θέατρο και κινηματογράφο. Το 1999 έκανε το τηλεοπτικό της ντεμπούτο με μία guest εμφάνιση ενός επεισοδίου στην κωμική σειρά του MEGA *Και πάλι φίλοι*. Τη σεζόν 2000-2001 συνεργάστηκε στο θέατρο με τον σκηνοθέτη Αντώνη Καλογρίδη στην παράσταση *Angel Baby* στο θέατρο Μουσούρη. Το 2001 έκανε μικρές τηλεοπτικές εμφανίσεις στις σειρές *Στρίβειν δια του αρραβώνος* και *Τα χαϊδεμένα παιδιά* ενώ το 2002 συμμετείχε ως guest στην κωμική σειρά του MEGA *Είσαι το Ταίρι Μου*. Τη σεζόν 2002-2003 συνεργάστηκε για πρώτη φορά με τον Αλέξανδρο Ρήγα έχοντας ένα ρόλο στο πρωταγωνιστικό καστ της κωμικής σειράς του ANT1 *Οι Στάβλοι της Εριέτας Ζαΐμη*. Εκεί υποδύθηκε τη σατανίστρια κρατούμενη των φυλακών Καλάμου *Στέλλα Πριοβόλου*, έχοντας παρουσία καθ' όλη τη διάρκεια της σειράς από το 2002 μέχρι το 2004. Τη σεζόν 2003-2004 ήρθε στην καριέρα της ο ρόλος που την έκανε ιδιαίτερα γνωστή στο ευρύ κοινό αυτός της δασκάλας *Αγλαΐας* στην κωμική σειρά του Χάρη Ρώμα και της Άννας Χατζησοφιά *Το καφέ της Χαράς* στον ANT1. Ο χαρακτήρας της εμμονικής δασκάλας ήταν ένας από τους πρωταγωνιστικούς στους δύο πρώτους κύκλους της σειράς από το 2003 μέχρι το 2005. Παράλληλα τη σεζόν 2004-2005 πρωταγωνίστησε για πρώτη φορά στη θεατρική παράσταση του Αλέξανδρου Ρήγα *Μπαμπά μην ξαναπεθάνεις Παρασκευή* στην οποία θα παραμείνει για πέντε συνεχόμενα χρόνια μέχρι και το καλοκαίρι του 2009. Το 2004 θα κάνει το κινηματογραφικό της ντεμπούτο με ένα μικρό ρόλο στο δράμα *Αγνά νιάτα* ενώ το 2005 θα πρωταγωνιστήσει στην κοινωνική ταινία *Πάμε Πάλι* του Δημήτρης Γιαμλόγλου

Τη σεζόν 2005-2006 υπέγραψε συμβόλαιο συνεργασίας με τον τηλεοπτικό σταθμό ANT1 αναλαμβάνοντας την παρουσίαση του τηλεπαιχνιδιού *Ραντεβού στα φανερά*. Την ίδια περίοδο εμφανίστηκε σε τρεις ιστορίες της κωμικής σειράς *Το Κόκκινο Δωμάτιο*. Τη σεζόν 2006-2007 πρωταγωνίστησε μαζί με την Κατιάνα Μπαλανίκα και τον Αλέξανδρο Αντωνόπουλο στην κωμική σειρά *Δις Μαδιάμ*. Τη σεζόν 2008-2009 ήταν συμπαρουσιάστρια του Γρηγόρη Αρναούτογλου στην πρωινή ψυχαγωγική εκπομπή του MEGA *Όμορφος Κόσμος το πρωί*, στο καθημερινό πρόγραμμα του σταθμού. Τις θεατρικές σεζόν 2010-2016 πρωταγωνίστησε σε διάφορες θεατρικές παραστάσεις μεταξύ των οποίων *Τα κορίτσια με τα μαύρα*, *Βάλ' τον υπουργό στην πρίζα*, *Να ζει κανείς ή να μη ζει*, *Ψύλλοι στ' αυτιά*. Τη σεζόν 2013-2014 συνεργάστηκε με τον Λάκη Λαζόπουλο στην κωμική σειρά αυτοτελών επεισοδίων του Alpha TV *Δια Ταύτα* υποδυόμενη την *Τασούλα*, αντιπρόεδρο του δικαστηρίου της σειράς. Τη σεζόν 2016-2017 ήταν μέλος της κριτικής επιτροπής του talent show *Κάνε μου like* με την Αννίτα Πάνια, στο τηλεοπτικό σταθμό Epsilontv. Το 2016 επέστρεψε θεατρικά στο θίασο της παράστασης *Μπαμπά μην ξαναπεθάνεις Παρασκευή* παραμένοντας μέχρι το Φεβρουάριο του 2019. Το 2017 συνεργάστηκε με τον Στράτο Μαρκίδη στο remake της κινηματογραφικής κωμωδίας *Ο θησαυρός του μακαρίτη*, *Ο Θησαυρός*.

Στις αρχές του 2019 έγραψε, σκηνοθέτησε και πρωταγωνίστησε στην παράσταση stand-up *Ήθη και Έθιμα Εκτός Σένγκεν* στο θέατρο Ελληνικός Κόσμος. To 2020 επανήλθε θεατρικά με τη νέα της παράσταση *Σοφία Μουτίδου Unchained* κάνοντας περιοδεία σε όλη την Ελλάδα. Από τον Ιούλιο μέχρι τον Δεκέμβριο του 2020 παρουσίασε μαζί με την Πηνελόπη Αναστασοπούλου, τη Σοφία Κουρτίδου και την Κρυσταλλία Ρήγα την ψυχαγωγική εκπομπή *The Booth*, στο καθημερινό πρόγραμμα του Open TV. Το 2021 επέστρεψε με τη νέα της παράσταση *Το ασήκωτο βάρος της Ελλάδας* περιοδεύοντας σε όλη την Ελλάδα και Κύπρο.

### Πολιτική

Στις βουλευτικές εκλογές του 2019 έθεσε υποψηφιότητα στην Α΄ Θεσσαλονίκης με το Κίνημα Αλλαγής αλλά δεν εκλέχθηκε. 

### YouTube

Τον Οκτώβριο του 2016 δημιούργησε το δικό της κανάλι στην πλατφόρμα του YouTube. Εκεί παράγει το δικό της σατιρικό, σχολιαστικό και ψυχαγωγικό περιεχόμενο εβδομαδιαίων video επεισοδίων. Μέχρι σήμερα το κανάλι με όνομα *Sofia Moutidou* αριθμεί πάνω 354.000 εγγεγραμμένους συνδρομητές.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1999 | Και Πάλι Φίλοι | MEGA | Τζένη | 1 επεισόδιο |
| 2001 | Στρίβειν Δια Του Αρραβώνος | ΑΝΤ1 | Πασπαρίδου | 2 επεισόδια |
| Τα Χαϊδεμένα Παιδιά | ΕΤ1 | μαθήτρια χορού | 1 επεισόδιο |
| 2002 | Είσαι Το Ταίρι Μου | MEGA | Δήμητρα | 1 επεισόδιο |
| 2002-2004 | Οι Στάβλοι Της Εριέτας Ζαΐμη | ΑΝΤ1 | Στέλλα Πριοβόλου | Πρωταγωνιστικός Ρόλος |
| 2003-2005 | Το Καφέ Της Χαράς | Αγλαΐα | Πρωταγωνιστικός Ρόλος |
| 2005-2006 | Ραντεβού Στα Φανερά | Η Ίδια | Παρουσιάστρια |
| Το Κόκκινο Δωμάτιο | MEGA | Βέτα | 4 επεισόδια |
| 2006-2007 | Δι$ Μαδιάμ | ΑΝΤ1 | Σάντυ Καρνελούζου | Πρωταγωνιστικός Ρόλος |
| 2007 | Coupling | μεταφράστρια | Επεισόδιο: "Η γλώσσα του σώματος" |
| 2008 | Λατρεμένοι Μου Γείτονες | MEGA | Η Ίδια | 1 επεισόδιο |
| 2008-2009 | Όμορφος Κόσμος Το Πρωί | Συμπαρουσιάστρια |
| 2010 | Επτά Θανάσιμες Πεθερές | Χαντισέ | Επεισόδιο: "Η πεθερά του 1821" |
| 2013-2014 | Δια Ταύτα | ALPHA | Τασούλα | Πρωταγωνιστικός Ρόλος |
| 2016-2017 | Κάνε μου like | Epsilon | Η Ίδια | Κριτική Επιτροπή |
| 2020 | The Booth | OPEN | Παρουσιάστρια |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2004 | Αγνά Νιάτα | δασκάλα |
| 2005 | Πάμε πάλι | Νούλη Μπίκου |
| 2017 | Ο Θησαυρός | Χαριτίνη Χαιρετάκη |

Θεατρογραφία
------------

| Έτος | Τίτλος θεατρικής παράστασης | Χώρος |
| --- | --- | --- |
| 2000-2001 | Angel Baby | Θέατρο Μουσούρη |
| 2002-2003 | Οι μέρες πριν έρθεις | Θέατρο Αμόρε |
| 2004 | Τελετή | Θέατρο Εμπρός |
| 2004-2009 | Μπαμπά μην ξαναπεθάνεις Παρασκευή | Θέατρο Ήβη |
| 2010-2012 | Τα κορίτσια με τα μαύρα | Θέατρο Αλίκη |
| 2011 | Η Life, το Style και οι εφτά νάνοι | Θέατρο Αγγέλων Βήμα |
| 2011-2013 | Να ζει κανείς ή να μη ζει | Θέατρο Κάτια Δανδουλάκη |
| 2012-2013 | Βάλ' τον υπουργό στην πρίζα | Θέατρο Πειραιώς 131 |
| 2013-2014 | Ψύλλοι στ' αυτιά | Θέατρο Αλίκη |
| 2014-2015 | Πρότυπος οίκος αντοχής | Θέατρο Ακάδημος |
| 2015-2016 | Πανελλήνια Πρώτη | Θέατρο Αλκήνη |
| 2016 | Πολύ κακές λέξεις | Θέατρο Χυτήριο |
| 2016-2019 | Μπαμπά μην ξαναπεθάνεις Παρασκευή | Θέατρο Πάνθεον |
| 2019-2020 | Ήθη και Έθιμα Εκτός Σέγκεν | Θέατρο Ελληνικός Κόσμος- Ίδρυμα Μείζονος Ελληνισμού |
| 2020 | Σοφία Μουτίδου Unchained | Θέατρο Πέτρας |
| 2021 | Το ασήκωτο βάρος της Ελλάδας | Περιοδεία |
| 2022 | 10 Χρόνια Σοφίας | Περιοδεία |

Παραπομπές
----------

1. ↑  Ανακτήθηκε στις 16  Σεπτεμβρίου 2020.
2. ↑  «Σοφία Μουτίδου: «Μερικές φιλίες είναι σαν μνημόσυνα» Η ταλαντούχα ηθοποιός σε μία βαθιά, εξομολογητική συνέντευξη για τη ζωή, το θάνατο, την αγάπη, τη φιλία, το θέατρο και το YouTube». *Lifo.gr*. 20 Ιουλίου 2018. Αρχειοθετήθηκε από το πρωτότυπο στις 7 Απριλίου 2019. Ανακτήθηκε στις 16 Σεπτεμβρίου 2020.
3. ↑  λέει, Ο/Η Μανος (29 Νοεμβρίου 2017). «Η Σοφία Μουτίδου μας μιλάει για τα φοιτητικά της χρόνια!». *mycampus.gr*. Αρχειοθετήθηκε από το πρωτότυπο στις 6 Ιουνίου 2021. Ανακτήθηκε στις 6 Ιουνίου 2021.
4. ↑  «30 Έλληνες διάσημοι που πέρασαν με επιτυχία στις Πανελλήνιες και μπήκαν σε κορυφαίες σχολές». *Τι λες τώρα;*. 28 Μαΐου 2016. Ανακτήθηκε στις 6 Ιουνίου 2021.
5. ↑  «Η Σοφία Μουτίδου αγνώριστη στους "Σταύλους της Εριέτας Ζαΐμη"». yupiii.gr. 20 Ιανουαρίου 2021. Ανακτήθηκε στις 21 Ιανουαρίου 2021.
6. ↑  «"Όμορφος κόσμος το πρωί" 2008-2009». in.gr. 11 Σεπτεμβρίου 2008. Ανακτήθηκε στις 11 Σεπτεμβρίου 2008.
7. ↑  ««Κάνε μου like» – Το νέο talent show του Εψιλον. Ποια θα παρουσιάσει, ποιοι είναι οι κριτές». usay.gr. 21 Οκτωβρίου 2016. Ανακτήθηκε στις 21 Οκτωβρίου 2021.
8. ↑  «Παραίτηση- βόμβα της Σοφίας Μουτίδου από το «Μπαμπά μην ξαναπεθάνεις Παρασκευή» -Ολο το παρασκήνιο». iefimerida.gr. 6 Φεβρουαρίου 2019. Ανακτήθηκε στις 6 Φεβρουαρίου 2019.
9. ↑  ««Ο Θησαυρός»: Η νέα ταινία του Στράτου Μαρκίδη». tlife.gr. 30 Νοεμβρίου 2017. Ανακτήθηκε στις 30 Νοεμβρίου 2017.
10. ↑  «Ήθη και Έθιμα Εκτός Σένγκεν». lifo.gr. 5 Φεβρουαρίου 2019. Ανακτήθηκε στις 5 Φεβρουαρίου 2019.
11. ↑  «Πρεμιέρα «The Booth» στο OPEN: Τέσσερις γυναίκες μπορούν να φέρουν την ανατροπή παντού». ethnos.gr. 13 Ιουλίου 2020. Ανακτήθηκε στις 13 Ιουλίου 2020.
12. ↑  «Η Σοφία Μουτίδου και «Το ασήκωτο βάρος της Ελλάδας» στην Ακτή Πειραιώς». zougla.gr. 31 Οκτωβρίου 2021. Ανακτήθηκε στις 31 Οκτωβρίου 2021.
13. ↑  «Ολοκληρωμένα Ψηφοδέλτια». *Κίνημα Αλλαγής*. Ανακτήθηκε στις 15 Ιουνίου 2019.
14. ↑  «Υποψήφια με το ΚΙΝΑΛ η ηθοποιός Σοφία Μουτίδου». *Athens Voice*. Ανακτήθηκε στις 14 Ιουλίου 2019.

Πηγές
-----

* «Σοφία Μουτίδου - retroDB». *www.retrodb.gr*. 30 Σεπτεμβρίου 2013.

Εξωτερικοί σύνδεσμοι
--------------------

* Κανάλι στο YouTube